**FINANSINIS PAGRINDIMAS IR I-OSIOS ALTERNATYVOS ĮGYVENDINIMUI REIKALINGŲ IŠTEKLIŲ ĮVERTINIMAS**

**Ugdymo organizavimo moduliais finansavimas reglamentuotas šiuose dokumentuose:**

1. Mokinio krepšelio lėšų apskaičiavimo ir paskirstymo metodika (toliau METODIKA) (Žin. 2001, Nr. 57-2040; 2009, Nr. 158-7134; 2010, Nr. 155-7872; 2011, Nr. 91-4350, Nr. 165-7861; 2012, Nr. 78-4055, Nr. 102-5173);

2. Lietuvos Respublikos Vyriausybės 1993 m. liepos 8 d. nutarimas Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“ (Žin., 1993, Nr. 28-655; 2012, Nr. 153-7858);

3. Švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašas (Žin., 2011, Nr. 96-4517; 2012, Nr. 42-2080, Nr. 84-4409, Nr. 104-5286).

METODIKA suteikia nemažai galimybių finansuoti ugdymo organizavimo naujoves savivaldybės ir mokyklos lygmenyje. Atkreiptinas dėmesys, kad, vadovaujantis METODIKOS 9 punktu, savivaldybės 5-6 procentus atitinkamiems metams joms skirtų mokinio krepšelio (toliau MK) lėšų savo nustatyta tvarka gali naudoti, tarp kitų paskirčių, ir profesinės linkmės moduliams neformaliojo švietimo mokyklose finansuoti, ir neformaliajam švietimui, papildančiam bendrąsias pradinio, pagrindinio ir vidurinio ugdymo programas.

METODIKA turi ir tam tikrų trūkumų. Pavyzdžiui, METODIKOJE mokykloms, įgyvendinančioms iš ES struktūrinių fondų finansuojamus projektus, nenumatytos lėšos jiems įgyvendinti (dėl ženkliai padidėjusių mokytojų ir projektų koordinatorių laiko sąnaudų ugdomosios veiklos planavimui, pasirengimui pamokoms, kontrolinių užduočių ir metodinių priemonių rengimui, įsivertinimui, įgytos patirties sklaidai ir pan.), todėl savivaldybės neturi juridinio pagrindo papildomai skirti MK lėšų. Padėtį apsunkina ir tai, kad MK lėšų dydis vienam sutartiniam mokiniui dėl ekonominės situacijos sumažintas 12,3 procento (nuo 3774 Lt iki 3310 Lt).

Kita METODIKOS problema – finansavimo „laiptai“, kai mokinių skaičiaus pasikeitimas net ir vienu mokiniu gali ženkliai pabloginti ar pagerinti mokyklos finansinę padėtį. Tokiais atvejais savivaldybių administracijos dažnai nesugeba, arba įtakojamos vietos politikų neieško ar nesiryžta, parengti ir patvirtinti objektyvius MK lėšų perskirstymo kriterijus, todėl mokyklų finansavimas išlieka pernelyg netolygus. Netolygus ir neskatinantis mokyklų iniciatyvos siekti aukštesnės ugdymo kokybės finansavimas lemia, kad nemažai mokyklų pasirenka išgyvenimo, įvykių kultūros strategiją mažai rūpinantis ugdymo kokybe. Mokyklų vadovų teigimu, „laiptai“ buvo viena iš svarbių priežasčių, dėl kurių tik dalis PROJEKTE dalyvaujančių mokykl, savo ir PROJEKTO organizatorių iniciatyva pradėjo ir tęsia numatytų veiklų įgyvendinimą. Ugdymo organizavimas moduliais, bent jau diegimo etape, reikalauja ženklaus papildomo finansavimo. Mokytojams turėtų būti tarifikuojamos 0,5–3,5 valandos (nepriklausomai nuo kontaktinių valandų skaičiaus per savaitę) už šiuos darbus: darbų planavimą, renginių organizavimą, ruošimąsi renginiams, metodinę veiklą, projektų rengimą ir dalyvavimą projektų veikloje, už mokyklos veiklos įsivertinimą, informacinių komunikacinių technologijų diegimo koordinavimą, vadovavimą bendrabučiui, mokomosioms dirbtuvėms, laboratorijoms, vadovavimą meno kolektyvui, turinčiam meninio pajėgumo kategoriją, ir kitus darbus.

Siūlomos I-osios alternatyvos įgyvendinimo priemonėms (žr. *2 lentelę*) ir jų atskiroms veikloms realizuoti nacionaliniame lygmenyje reikėtų nemažai papildomų išteklių, kurių vienu iš šaltinių galėtų būti ES SF lėšos, nes dauguma *2 lentelėje* numatytų įgyvendinimo priemonių ir veiklų galėtų būti vykdomos projektiniu būdu. Minėtos priemonės turėtų būti planuojamos taip, kad vėliau būtų nesunku jas institucionalizuoti ŠMM pavaldžiose įstaigose. Orientacinis papildomų lėšų poreikis priemonėms įgyvendinti įvertintas remiantis šiuo metu vykdomų panašių ES SF projektų patirtimi ir pateiktas *3 lentelėje*. Vertinant lėšų poreikį atsižvelgta į stambiausių veiklų (dokumentų, modelių, metodikų ir metodinių medžiagų kūrimo, mokytojų ir vadovų mokymo, darbo su pilotinėmis mokyklomis), mokymo priemonių parengimo kaštus.

***3 lentelė. Papildomo finansavimo poreikio įvertinimas siūlomoms ugdymo organizavimo tobulinimo 9-10 klasėse priemonėms įgyvendinti.***

|  |  |  |
| --- | --- | --- |
| **Priemonės Nr.** | **Priemonės pavadinimas** | **Lėšų poreikis** |
| 1. | Sukurti suderinto mokinių pasiekimų vertinimo sistemą, atitinkančią koncentro specifiką | 4-10 mln. Lt |
| 2. | Diegti modulinio mokymo elementus 9-10 klasių koncentre] | 3-6 mln. Lt |
| 3. | Sukurti ankstyvojo perspėjimo dėl galimų mokymosi nesėkmių, mokymosi pagalbos teikimo mokiniams ir konsultavimo sistemą | 4-8 mln. Lt |
| 4. | Sudaryti palankias sąlygas mokiniams rinktis iki 15-20% ugdymo turinio (pamokų) | 3-8 mln. Lt |
| 5. | Skatinti mokyklas savivaldybėse sutartiniu pagrindu koordinuoti savo veiksmus, siūlant pasirenkamąjį ugdymo turinį, arba kurti teritorines mokyklų asociacijas | 2-6 mln. Lt |
| 6. | Stiprinti formalaus ir neformalaus ugdymo sąsajas bendrojo ugdymo mokyklose | 2-4 mln. Lt |

***Išvados***

1. Siūlomos I-osios alternatyvos, grindžiamos valstybinių institucijų ir mokyklos glaudžiu bendradarbiavimu, įgyvendinimui šalyje jau dabar yra sudarytos minimalios finansinės prielaidos. Tačiau kai kurių esamų teisės aktų pakeitimai ir papildomas nuo 18 iki 42 mln. Lt finansavimas padėtų pasiekti kokybiškai geresnių ir ilgalaikių rezultatų.

2. I-osios alternatyvos, grindžiamos valstybinių institucijų ir mokyklos glaudžiu bendradarbiavimu, įgyvendinimą (tiksliau, modulinio mokymo elementų taikymą 9-10 klasėse) paskatintų ir mokykloms sėkmingiau šią alternatyvą įgyvendinti padėtų *Mokinio krepšelio lėšų apskaičiavimo ir paskirstymo metodikos* pakeitimai:

a) numatant papildomas lėšas mokykloms, įgyvendinančioms iš ES struktūrinių fondų finansuojamus projektus (dėl ženkliai padidėjusių mokytojų ir projektų koordinatorių laiko sąnaudų);

b) atstatant. mokinio krepšelio (MK) lėšų dydį vienam sutartiniam mokiniui bent iki buvusio dydžio (3774 Lt);

c) patobulinat MK metodiką ir išsprendžiant „laiptų“ problemą.

3. Siūlomų priemonių ir veiklų (žr. 2 lentelę) įgyvendinimas sudarytų sąlygas per 5-6 metus patobulinti ir/ar parengti modulines programas, metodinės medžiagos paketus (vadovėlius, mokytojo knygas, kontrolinių darbų užduočių bazę, pratybas ir pan.), juos išbandyti mokyklose, vykdyti sklaidą ir taip pagerinti 9-10 klasių mokinių pasiekimus.